**PÁLYÁZATI FELHÍVÁS**

**A Pécsi Tudományegyetem Kultúratudományi, Pedagógusképző és Vidékfejlesztési Kara pályázatot ír ki a 2022/2023-as tanévben Erasmus+ rövidtávú doktori mobilitási programban való részvételre**

**A pályázat célja:**

Célja, hogy lehetővé tegye oktatási, nyelvi és kulturális tapasztalatok megszerzését egy másik ország felsőoktatási intézményében. A mobilitásnak elő kell segítenie a hallgató tanulmányi előmenetelét és személyes képességeinek fejlesztését.

Az Erasmus+ program keretében a pályázaton nyertes hallgatók lehetőséget kapnak Európai Uniós partneregyetemeink egyikén mobilitásban résztvenni. A mobilitás célja kutatás, a disszertáció elkészítése. A mobilitás csak akkor valósulhat meg, ha a külföldi mobilitást a küldő intézmény elfogadja és azt a hallgató itthoni előmenetelébe beszámítja. A külföldi rövidtávú mobilitás lehetséges időtartama 5-30 nap.

**Az Erasmus+ program keretében külföldön teljesítő hallgatók:**

* 5-30 napot töltenek külföldön;
* a fogadó intézményben nem fizetnek tandíjat;
* itthon is beiratkoznak, aktív hallgatói státuszt létesítenek, esetleges itthoni tandíjukat kifizetik és rendes ösztöndíjukat a külföldi tartózkodás idejére is megkapják;
* a külföldi mobilitással az itthoni tanulmányi kötelezettségeik egy részét kiváltják (a küldő és fogadó fél a hallgató kiutazása előtt megállapodik arról, hogy a hallgató milyen feladatot, kutatómunkát fog végezni a külföldi egyetemen).
* PhD hallgatók a képzési tervükben meghatározott kutatási tevékenységet is teljesíthetnek a partneregyetemen
* konferenciarészvétel nem támogatható

**A programban részt vevő országok**

Az alábbi országok vesznek részt a pályázatban:

Az Európai Unió tagállamai (Ausztria, Belgium, Bulgária, Ciprus, Csehország, Dánia, Észtország, Finnország, Franciaország, Görögország, Hollandia, Horvátország, Írország, Lengyelország, Lettország, Litvánia, Luxembourg, Málta, Németország, Olaszország, Portugália, Románia, Spanyolország, Szlovákia, Szlovénia, Svédország)

Nem EU tagállamként a programban szintén részt vesz: Egyesült Királyság, Macedónia Volt Jugoszláv Köztársaság, Izland, Liechtenstein, Norvégia, Törökország

**Ki nyújthat be pályázatot?**

*Általános részvételi feltételek:*

1. a hallgató magyar állampolgár, vagy oklevélszerzésre irányuló tanulmányokat folytat az intézményben;
2. PhD képzésben résztvevő hallgató,
3. kiutazás legkorábban a felsőoktatási tanulmányok első évében lehetséges (egy lezárt félévet követően);
4. abban a félévben, amelyben a mobilitás megvalósul, aktív hallgatói jogviszonnyal kell rendelkezni a PTE-n; a diploma nem szerezhető meg a mobilitási időszak befejezése előtt,
5. megfelel a karon meghirdetett pályázati követelményeknek,

**Benyújtandó dokumentumok:**

* Önéletrajz
* Motivációs levél
* Kreditigazolás az előző 2 lezárt félévről
* Nyelvvizsga bizonyítvány(ok) másolata
* Igazolás egyéb tudományos vagy közösségi tevékenységről
* Témavezetői ajánlás
* Fogadólevél

Az Erasmus+ program szabályai szerint minden hallgató legfeljebb 12 hónapra kaphat Erasmus státuszt képzési szintenként (részképzés és szakmai gyakorlat összesen), így, ha a pályázó jelenlegi képzési szintjén korábban részt vett Erasmus részképzésben és/vagy szakmai gyakorlatban – akkor is, ha támogatás nélküli (LABEL-) hallgató volt –, de nem használta ki a 12 hónapos Erasmus időtartamot, akkor újra pályázhat. Azok a doktori képzésben részt vevő hallgatók is pályázhatnak, akik a korábbi képzési szinte(ke)n már voltak Erasmus hallgatók.

Az ösztöndíj mértéke:

|  |  |
| --- | --- |
| **A fizikai tevékenység időtartama** | **Ösztöndíj támogatás összege** |
| a tevékenység 14. napjáig | 70 euró/nap |
| a tevékenység 15-30. napja között | 50 euró/nap |

Az egyéni támogatás keretében fedezhető egy utazási nap a tevékenységet megelőzően, és egy utazási nap a tevékenységet követően.

A kevesebb lehetőséggel rendelkező hallgatók 5–14 napos fizikai mobilitási tevékenység esetén 100 euró összegű, illetve 15–30 napos fizikai mobilitás esetén 150 euró összegű kiegészítő támogatásra jogosultak az uniós Erasmus+ program keretében nyújtott egyéni támogatásuk mellett.

**Utazási támogatás**

Utazási költségeik fedezésének támogatására a résztvevők utazási támogatásban részesülhetnek az alábbiakban megadott összegeknek megfelelően:

|  |  |  |
| --- | --- | --- |
| **Utazási távolságok** | **Standard utazás esetén** | **Környezettudatos/ környezetkímélő utazás esetén** |
| 10–99 km közötti távolság esetén: | 23 euró/résztvevő | - |
| 100–499 km közötti távolság esetén: | 180 euró /résztvevő | 210 euró /résztvevő |
| 500–1999 km közötti távolság esetén: | 275 euró /résztvevő | 320 euró /résztvevő |
| 2000–2999 km közötti távolság esetén: | 360 euró /résztvevő | 410 euró /résztvevő |
| 3000–3999 km közötti távolság esetén: | 530 euró /résztvevő | 610 euró /résztvevő |
| 4000–7999 km közötti távolság esetén: | 820 euró /résztvevő | - |
| 8000 km vagy annál nagyobb távolság | 1500 euró /résztvevő | - |

Azok a hallgatók, akik környezetkímélő/környezettudatos utazást választanak, egyszeri, 50 euró összegű hozzájárulásban részesülnek az egyéni támogatás kiegészítéseként, és adott esetben legfeljebb 4 nap kiegészítő egyéni támogatást kapnak a menettérti utazáshoz kapcsolódó utazási napok fedezésére.

Felhívjuk a pályázó hallgatók figyelmét, hogy az ösztöndíj nem fedezi a kinttartózkodás során felmerülő összes költséget, azt más forrásokból kiegészíteni szükséges.

**A pályázat benyújtásának határideje és módja:**

A pályázat beadása **folyamatos** a tanév során, de legkésőbb a mobilitás megkezdése előtt 2 hónappal szükséges pályázni online. A pályázatról bővebb információt dr. Bajner Mária kari koordinátor ad.

**Elérhetőségi adatok**: bajner.maria@pte.hu

A hiányos, feltételeknek nem megfelelő vagy határidő után érkező pályázatokat nem áll módunkban elfogadni.

**A benyújtott pályázatok elbírálásakor az alábbi szempontokat vesszük figyelembe:**

* professzori ajánlás
* motivációs levél
* nyelvismeret (B2 vagy annál magasabb szint)